
					Har du noen gang skrevet en hemmelig beskjed til en venn? Kanskje dere byttet ut bokstaver med tall eller laget rare symboler ingen andre forsto? Da har du allerede laget en kode! 

					Koder har eksistert i tusenvis av år. De har blitt brukt av konger, dronninger, soldater og spioner, og koder brukes faktisk av oss alle sammen, hver eneste dag, uten at vi tenker over det. Koder er en måte å overlevere budskap på, men bare de som vet hvordan koden fungerer, kan lese hva det egentlig står. Noen koder er åpne og synlige for alle, men vi tenker kanskje ikke over at det er koder. Tenk på røde og grønne lys i trafikken eller flagg med farger og symboler på. Andre koder er hemmelige og vanskelige å løse, nesten som gåter eller mysterier.

					Den første gangen jeg skjønte hvor gøy det kan være med koder og hemmelige beskjeder, var da pappa viste meg en blå og slitt gammel bok vi hadde i bokhylla hjemme. Vers i en ventetid het den, og det var onkelen hans som hadde skrevet den. Boka var full av ganske kjedelige dikt, men den var også full av hemmeligheter! Istedenfor å lese diktene sånn de sto ba han meg om å lese første bokstaven i hver linje nedover. Plutselig kom en ny setning til syne: ALT FOR NORGE. Senere forsto jeg at diktet var skrevet under krigen, og da var det mye det ikke var lov å si eller skrive. Onkelen til pappa hadde sneket inn en skjult støtteerklæring til kongen i diktet sitt.

					Sånn har hemmeligheter blitt kodet og gjemt i tusenvis av år. For over to tusen år siden brukte romerne en enkel kode for å sende hemmelige beskjeder. Den kalles Cæsar-koden og er oppkalt etter diktatoren og hærføreren Julius Cæsar. Han flyttet bokstavene noen hakk bortover i alfabetet slik at ingen skulle kunne lese det som sto uten å vite hvordan. Lett for de som kjente hemmeligheten, men umulig for fienden (i hvert fall den gang).

					Etter hvert ble kodene mer avanserte. I middelalderen begynte man å bruke tabeller og nøkler for å kode hemmelige meldinger. Senere ble det laget maskiner, som Enigmamaskinen som ble brukt under andre verdenskrig, for å kode meldinger. Andre maskiner ble laget for å knekke kodene. I dag bruker vi koder hele tiden, som når vi sender meldinger, når vi logger inn med passord, og når vi handler på nettet. Den typen kode kalles kryptering, og selv om det høres teknisk ut, handler det fortsatt om det samme: å skjule informasjon slik at bare noen få forstår den.

					I denne boka lærer du massevis av hemmelige koder du kan bruke selv. Noen er enkle, noen litt vanskeligere, men alle er skikkelig smarte. Du får møte ekte kodemakere og kodeknekkere, høre om store mysterier og du får prøve deg som kodeknekker. Og kanskje finner du på en helt ny type kode som ingen har sett før?

					Er du klar for å tenke som en spion og løse mysterier som en ekte kodeekspert? Da er det bare å bla om!

					Det er ganske lett å gjøre noe vanskelig å lese. «MEFAKKOLK-GEMTØM», står det på en mystisk lapp, men hva betyr det?

					Kanskje du skjønte det? «Møt meg klokka fem», står det, bare baklengs og uten mellomrom mellom ordene.

					Det er flere måter vi kunne skrevet det på. I stedet for å snu hele setningen kunne vi skrevet hvert ord baklengs. «TØM GEM AKKOLK MEF». Hva om vi flytter litt på mellomrommene mellom ordene også, så det blir enda vanskeligere? «TØMGE MAKKO LKMEF».

					Å rote til og bytte om på bokstavene kan gjøre det du skriver uforståelig for en nysgjerrig snik. Men kanskje du vil sende en hemmelig beskjed til noen, eller du vil kunne lese det du har skrevet selv? Da er det lurt å bruke en kodeteknikk i stedet for å kaste bokstavene sammen i en tilfeldig rekkefølge. Stokker du om på bokstavene på en bestemt måte, kan du nemlig gjøre beskjeden leselig igjen for dem som kan koden.

					Når du blander sammen bokstavene i et ord og setter dem sammen på en ny måte, kalles det et anagram. «Amsterdam koker» er for eksempel et anagram for «smart kodemaker» og «damenes korketrekker» et anagram for «smartere kodeknekker». Klarer du å finne ut hva «akende igloer» er et anagram for?

					Dobbeltlinjede hemmeligheter

					En teknikk som både er lett å huske og lett å løse for en som vet hvordan, er å skrive på to linjer samtidig. Den første bokstaven i beskjeden skriver du på den øverste linja og den neste bokstaven på linja under. Den tredje bokstaven skal stå på øverste linje og den fjerde på den nederste. Og sånn fortsetter du. Mellomrom mellom ordene trenger du ikke bry deg om, ikke punktum eller andre tegn heller.

					K Æ E A B K E T E M N L E H M E I S E E M L G E

					 . . . . . . . . . . . . . . . . . . . . . . . . . . . . . . . . . . . . . . . . . . . . . . .

					J R D G O D T E R I A L R E M L G T H M E I H T

					Over ser du hvordan du både kan skrive og lese teksten. Men for en som bare ser alle bokstavene tett i tett, er det ikke så lett å skjønne hva det skal bety:

					K Æ E A B K E T E M N L E H M E I S E E M L G E

					J R D G O D T E R I A L R E M L G T H M E I H T

					Kode på en pinne

					Et av de første verktøyene som ble brukt for å lage en hemmelig kode, var rett og slett en pinne. En gang for lenge siden fikk en eller annen den gode ideen å vikle en lang strimmel av lær eller noe annet det gikk an å skrive på, rundt en trepinne. Så var det bare å skrive den hemmelige beskjeden bortover, akkurat som om man skrev rett på pinnen.

					Om jeg skriver bortover langs pinnen, havner hver bokstav på ulike steder på strimmelen som er surret rundt den. Når jeg vikler strimmelen løs igjen, har jeg en lang remse med bokstaver uten sammenheng. For å lese beskjeden jeg har skrevet, trenger du en pinne som er like tykk som den jeg brukte da jeg skrev. Har du det, 

					er det bare å vikle strimmelen rundt og rundt, og den hemmelige beskjeden kommer til syne igjen. Men det med tykkelsen på pinnen er veldig viktig. Er ikke pinnene vi bruker nøyaktig like tykke, havner ikke bokstavene ved siden av hverandre sånn de skal.

					Koder kan være morsomme, men de kan også være livsviktige. For mer enn 2400 år siden reddet en kode som den nevnt ovenfor livet til en mektig mann som het Lysander.

					En dag kom en budbringer til byen Sparta i Hellas. Budbringeren var utslitt, blodig og forslått, og framme i Sparta oppsøkte han Lysander. Budbringeren løsnet beltet han hadde rundt livet, og rakte det til Lysander, som straks skjønte hva han skulle gjøre. Han fant fram skytalen sin, en kort, kantet trepinne, og viklet beltet til budbringeren rundt denne. Bokstav for bokstav kom det skjulte budskapet til syne: en advarsel! Farnabazos av Persia hadde planer om å angripe ham, sto det. Takket være advarselen var Lysander godt forberedt da angrepet fra Farnabazos kom, og han overlevde.

